C 310/6
RO
Jurnalul Oficial al Uniunii Europene
16.8.2022
28.
UE a continuat să sprijine Inițiativa globală pentru combaterea terorismului nuclear (GICNT) și misiunea acesteia de a consolida capacitatea globală de a preveni și detecta terorismul nuclear, precum și de a reacționa la acesta.
UE și statele sale membre sunt activ implicate în lucrările GICNT, în toate domeniile: detectare nucleară, criminalistică nucleară, precum și răspuns și atenuare.
29.
UE a semnat, în 2013, modalități practice cu AIEA pentru cooperarea privind aspectele tehnice de siguranță nucleară, care vizează, printre alte obiective, o mai bună coordonare a activităților de formare și de consolidare a capacităților pentru promovarea și implementarea unor practici durabile în ceea ce privește o cultură a siguranței nucleare.
30.
Centrul de formare al UE în domeniul siguranței nucleare (EUSECTRA) în vederea detectării actelor ilicite care implică materiale nucleare și alte materiale radioactive și a răspunsului la acestea este pe deplin operațional începând din 2013 în beneficiul statelor membre ale Uniunii Europene și al țărilor partenere, printre care mai mulți membri ai GICNT.
Centrul este administrat de JRC și funcționează în sediile de la Karlsruhe (Germania) și Ispra (Italia), în strânsă cooperare cu alte inițiative internaționale promovate de AIEA și mai multe țări partenere ale GICNT.
Centrul este utilizat, de asemenea, pentru exerciții practice, mai ales în legătură cu combaterea traficului cu materiale nucleare.
EUSECTRA este activ în ceea ce privește satisfacerea nevoilor de formare ale statelor membre ale UE și ale partenerilor UE, inclusiv prin oferirea de cursuri coordonate pentru delegați ai statelor membre în domeniul vamal și al asigurării respectării legii; acestea au fost deja implementate și planificate pentru perioada 2019-2022 (în colaborare directă cu DG HOME și DG TAXUD din cadrul Comisiei Europene).
EUSECTRA consolidează infrastructura utilizată pentru desfășurarea cursurilor de formare, dezvoltă instrumente de învățare virtuale și oferă o evaluare a performanței echipamentelor la cererea statelor membre ale UE.
Pandemia a limitat cursurile de formare cu participare fizică.
A fost pusă la punct o abordare hibridă cu ajutorul mijloacelor moderne, aceasta axându-se pe exerciții pe teren cu utilizarea de la distanță a instrumentelor și pe utilizarea în condiții reale a materialelor nucleare și radioactive pentru a susține eforturile de combatere a amenințărilor de natură chimică, biologică, radiologică și nucleară (CBRN) și a terorismului nuclear.
31.
Comisia Europeană și statele membre ale UE și-au continuat activitățile în domeniul criminalisticii nucleare privind caracterizarea materialelor nucleare interceptate, utilizând o dotări de criminalistică nucleară de ultimă oră la sediul JRC din Karlsruhe, Germania.
32.
JRC și ESARDA au contribuit în mod substanțial la cartea intitulată „Neproliferarea nucleară și verificarea controlului armamentelor – concepte pentru sisteme inovatoare”, publicată în 2020.
33.
Comisia Europeană a continuat să consolideze capacitatea statelor membre ale UE de a testa și evalua performanța echipamentelor utilizate pentru detectarea traficului ilicit de materiale nucleare și radioactive, prin intermediul etapei a doua a programului său ITRAP+10, care a condus la o armonizare și o standardizare suplimentare și a contribuit în mod substanțial la standardele internaționale.
34.
Comisia Europeană continuă să joace un rol major în cadrul Grupului de lucru pentru monitorizarea frontierelor (BMWG) pentru siguranța nucleară.
Aceasta coprezidează atât BMWG, cât și cele două subgrupuri ale sale axate pe tehnologiile de detectare și pe consolidarea capacităților.
35.
Comisia Europeană și-a continuat cercetările privind dezvoltarea unei noi tehnici de control nedistructiv, și anume spectroscopia radiațiilor gamma cu emisie întârziată pentru verificarea caracteristicilor distinctive ale materialelor nucleare în colaborare cu AIEA.
A fost prezentată o acțiune comună în cadrul programului de sprijin pentru AIEA.
36.
În 2020, DG TAXUD a Comisiei Europene, sprijinită de JRC și EUSECTRA, a lansat un program interactiv eLearning pentru a-i ajuta pe lucrătorii vamali să învețe despre controlul materialelor radioactive și nucleare la frontieră.
Modulul de bază demonstrează rolul important al lucrătorilor vamali în detectarea materialelor nucleare și radioactive, ajutându-i să devină conștienți de riscuri și amenințări, și oferindu-le o prezentare de bază a materialelor, echipamentelor și proceselor relevante.
Modulul avansat analizează mai în detaliu aceleași subiecte.
Ambele cursuri includ scenarii realiste, care implică porturi maritime, aeroporturi, căi ferate și frontiere terestre, în cadrul cărora participanții își pot testa procesul decizional.
Colaborarea dintre DG TAXUD și JRC a consolidat sinergiile dintre administrațiile vamale ale statelor membre.
Cursurile de formare oferite în cadrul centrului EUSECTRA vor servi drept platformă prin intermediul căreia experții naționali vor face schimb de bune practici în materie de siguranță nucleară în domeniul protecției frontierelor, contribuind astfel la dezvoltarea unor proceduri armonizate.
Această inițiativă face parte dintr-un efort de combatere în colaborare a traficului nuclear și de facilitare a comerțului prin intermediul punctelor de control vamale.
În cele din urmă, obiectivul este de a împiedica accesul persoanelor la materiale periculoase prin promovarea unei mentalități comune în privința siguranței nucleare.